Hoekom moet ek Laerskool Elarduspark kies as die skool vir my kind?
Wat maak julle skool beter as ander skole?
Sal my kind veilig wees?
Wat is julle boeliebeleid?
Is die onderwysers voldoende opgelei om my kind te versorg?
Wat is die standaard van onderwys en onderrig?
Bogenoemde is vrae wat ouers gereeld vra as hulle kind vir die eerste keer skool toe moet gaan. Dit is goed dat u daardie vrae vra anders sal u nie gemoedsrus kry oor u besluit nie. Ons by Laerskool Elarduspark besef maar terdeë dat elke ouer so oor sy kind voel, aangesien ons almal al daardie wonderlike ervaring van ouerskap ervaar het. U waardevolste besitting, is u kind en u as ouer wil net die beste opvoeding en onderrig vir u kind hê.
As dit u uitkyk is op u kind se toekoms, is u by die regte skool. Ons voel ook so oor kinders. Ons filosofie oor die onderwys is gebaseer op die feit dat elke kind in ons skool gelukkig moet wees. Kinders wat gelukkig is, werk hard op skool en die voordele daaraan verbonde is legio. Ons doen heelwat moeite om skoolgaan vir ons leerders lekker te maak te midde van harde werk op akademiese-, kultuur- en sportgebied.
Die hedendaagse wêreld stel enorme eise aan ons kinders en moet die personeel van Laerskool Elarduspark daarvan bewus wees om ons leerders toe te rus op alle gebiede. Ons roem ook op die feit dat ons Christelike uitkyk en waardegedrewe onderwys ons leerders se fondamente stewig hou vir die aanslae wat oor elke Lardie se pad gaan kom. Stampe en stote in die grootwordproses is onvermydelik en moet gebeur, maar met die regte leiding en sekere meganismes wat in plek is, maak ons seker ons kinders kom ongeskonde deur hierdie proses van grootword.
Alhoewel die standaard hoog is op akademiese-, sport- en kultuurgebied, moet kinders nog kinders bly. Die plaasatmosfeer wat heers tussen al die kaalvoet Lardies, sorg vir goeie onderlinge gees en 'n samehorigheidsgevoel. Ons is trots om Lardies te wees en buitestaanders kan dit sien aan ons gedrag en vriendelikheid.
Maar genoeg mooi broodjies gebak oor ons mooi blou skool. Maak 'n afspraak by die Skoolhoof en kom kyk self. As voornemende ouer moet jy net kom kuier, en jy sal bogenoemde self ervaar.